Քանի որ ազատագրվելու համար բավական է, որ միմյանց օգնենք գիտակցել այն նպատակը, որը մեզ իրար է շղթայում, ուրեմն՝ փնտրենք այնպիսի նպատակ, որ կմիավորի բոլորիս։ Հիվանդին այցի եկած վիրաբույժը վերջինիս քննելիս ուշադրություն չի դարձնում նրա գանգատներին, ի դեմս հիվանդի՝ նա մարդուն է փորձում ապաքինել։ Վիրաբույժը խոսում է համամարդկային լեզվով։ Նույնն է ֆիզիկոսի դեպքում, երբ վերջինս խորհրդածում է իր գրեթե աստվածային հավասարումների մասին, որոնց միջոցով նա որսում է և՛ ատոմը, և՛ միգամածությունը։ Եվ այդպես՝ մինչև ամենասովորական հովիվը։ Որովհետև եթե աստղազարդ երկնքի տակ իր ոչխարներին հետևող համեստ հովիվը մի օր գիտակցի իր դերը, նա կհայտնագործի, որ ավելին է, քան ծառան։ Կհասկանա, որ ինքը ժամապահ է։ Իսկ յուրաքանչյուր շարքային ժամապահ պատասխանատու է ողջ Կայսրության համար։